Povlačenje Ujedinjene Kraljevine iz Europske unije odrazit će se na građane, poduzeća i upravna tijela u Ujedinjenoj Kraljevini i Europskoj uniji. Posljedice su mnogobrojne – od novih kontrola na (novim) vanjskim granicama EU-a, valjanosti dozvola, potvrda i odobrenja izdanih u Ujedinjenoj Kraljevini do novih uvjeta za prijenos podataka.

Osim toga, čak i ako se ratificira sporazum o povlačenju i tijekom prijelaznog razdoblja uspješno sklopi sporazum o budućim odnosima, ti odnosi neće biti isti kao s državom članicom Unije. Europsko vijeće stalno podsjeća na to da treća zemlja ne može imati ista prava i uživati iste pogodnosti kao država članica. Stoga je iznimno važno pripremiti se na činjenicu da će Ujedinjena Kraljevina postati treća zemlja, čak i u najmanje štetnom scenariju.

·Ako se sporazum o povlačenju ratificira do 30. ožujka 2019., tako da može stupiti na snagu tog datuma, pravo EU-a prestaje se primjenjivati na Ujedinjenu Kraljevinu i u njoj 1. siječnja 2021., tj. nakon prijelaznog razdoblja od 21 mjeseca, čiji su uvjeti utvrđeni sporazumom o povlačenju.

Ako EU i Ujedinjena Kraljevina dogovore nacrt sporazuma o povlačenju, njime bi se predvidjelo prijelazno razdoblje od datuma povlačenja (tj. 30. ožujka 2019.) do 31. prosinca 2020. Tijekom prijelaznog razdoblja propisi Unije (takozvana pravna stečevina Unije, uključujući međunarodne sporazume), kako se budu dalje razvijali, općenito bi se primjenjivali na Ujedinjenu Kraljevinu i u njoj iako Ujedinjena Kraljevina više ne bi sudjelovala u upravljanju ili odlučivanju institucija, tijela ili agencija EU-a. Prijelazno razdoblje stoga bi omogućilo dodatan 21 mjesec za pripremu za dan prestanka primjene prava EU-a na Ujedinjenu Kraljevinu i u njoj.

Europska unija i Ujedinjena Kraljevina pregovaraju o sporazumu o povlačenju. O napretku ostvarenom pri sastavljanju pravnog teksta na razini pregovarača izviješteno je 19. ožujka 2018.. Taj napredak uključuje detaljne dogovore o prijelaznom razdoblju do 31. prosinca 2020. (vidjeti u nastavku). O daljnjem napretku izviješteno je u zajedničkoj izjavi pregovarača EU-a i Ujedinjene Kraljevine 19. lipnja 2018.. Iako je ostvaren napredak, važna su pitanja i dalje otvorena, primjerice trajna zaštita u Ujedinjenoj Kraljevini niza oznaka zemljopisnog podrijetla koje su u Ujedinjenoj Kraljevini zaštićene dok je bila država članica i standarda zaštite osobnih podataka koji su preneseni u Ujedinjenu Kraljevinu dok je bila država članica. Otvorena su i pitanja povezana s policijskom i pravosudnom suradnjom u kaznenim stvarima. Osim toga, neriješena su i pitanja upravljanja sporazumom o povlačenju, uključujući ulogu Suda Europske unije. Naposljetku, nije ostvaren napredak u dogovoru o „zaštitnom mehanizmu” za izbjegavanje tvrde granice u Irskoj, neovisno o ishodu pregovora o budućim odnosima.

Neovisno o predviđenom scenariju to će za europske građane, poduzeća i upravna tijela uzrokovati znatne poremećaje. Europsko vijeće u više je navrata naglasilo da se treba pripremiti, a 29. lipnja 2018. ponovno je pozvalo države članice, institucije Unije i sve dionike da pojačaju svoje pripreme na svim razinama i za sve ishode. U ovoj se Komunikaciji opisuju tekuće pripreme, ističu se mjere pripravnosti koje su do sada poduzete te se upućuje na različite izazove koji su pred nama.

Glavne posljedice prvog scenarija: povlačenje 30. ožujka 2019. na temelju sporazuma o povlačenju, uključujući prijelazno razdoblje do 31. prosinca 2020. ·Ujedinjena Kraljevina bit će treća zemlja. ·Nastavak primjene prava EU-a na Ujedinjenu Kraljevinu i u njoj: općenito, pravo EU-a nastavilo bi se primjenjivati tijekom prijelaznog razdoblja. ·Izlazak iz institucijskog ustroja: Ujedinjena Kraljevina od 30. ožujka 2019. više ne bi sudjelovala u donošenju odluka u institucijama EU-a ni upravljanju tijelima i agencijama EU-a. ·Upravljanje prijelaznim razdobljem: institucije EU-a zadržale bi svoju ulogu u nadzoru i izvršenju prava EU-a u Ujedinjenoj Kraljevini. ·Pregovori o budućim odnosima: Europska unija trebala bi pregovarati s Ujedinjenom Kraljevinom o sporazumu o budućim odnosima koji bi u idealnom slučaju trebao biti spreman (dogovoren, potpisan i ratificiran) na kraju prijelaznog razdoblja te se primjenjivati od 1. siječnja 2021.





Glavne posljedice drugog scenarija: povlačenje 30. ožujka 2019. bez ugovora o povlačenju ·Ujedinjena Kraljevina postaje treća zemlja i pravo Unije prestaje se primjenjivati na nju i u njoj. ·Građani: ne bi bilo posebnog dogovora o građanima EU-a u Ujedinjenoj Kraljevini ili građanima Ujedinjene Kraljevine u Europskoj uniji. ·Granična pitanja: Europska unija mora primjenjivati svoju regulativu i tarife na granicama s Ujedinjenom Kraljevinom kao trećom zemljom, uključujući provjere i kontrole carinskih, sanitarnih i fitosanitarnih standarda te provjeru usklađenosti s normama EU-a. To bi znatno utjecalo i na promet između Ujedinjene Kraljevine i Europske unije. Carinske, sanitarne i fitosanitarne kontrole na granicama mogu uzrokovati velike zastoje, npr. u cestovnom prometu, i poteškoće u lukama. ·Trgovina i regulatorna pitanja: Ujedinjena Kraljevina postaje treća zemlja čiji bi odnosi s Europskom unijom bili uređeni općim međunarodnim javnim pravom, uključujući pravila Svjetske trgovinske organizacije. Konkretno, u vrlo reguliranim sektorima to bi značilo velik zaostatak u odnosu na postojeću razinu integracije tržišta. ·Pregovori s Ujedinjenom Kraljevinom: ovisno o okolnostima koje bi dovele do povlačenja bez sporazuma, EU bi mogao započeti pregovore s Ujedinjenom Kraljevinom kao trećom zemljom. ·Financiranje sredstvima EU-a: Subjekti Ujedinjene Kraljevine više se ne bi mogli natjecati kao subjekti Unije za dobivanje bespovratnih sredstava EU-a ili sudjelovanje u postupcima javne nabave EU-a. Ako pravnim odredbama na snazi nije drukčije predviđeno, natjecatelji ili ponuditelji iz Ujedinjene Kraljevine mogli bi biti odbijeni.

2. Razlika između pripravnosti i izvanredne situacije

Prekid odnosa koji se gradio više od četrdeset godina neizbježno će uzrokovati velike promjene u interakciji s Ujedinjenom Kraljevinom na svim razinama, među ostalim u gospodarskom i pravnom smislu. Do tih će promjena, koje su posljedica odluke Ujedinjene Kraljevine, doći bez obzira na našu pripravnost, no pripravnost će ublažiti njihov učinak. Iako pregovara s Ujedinjenom Kraljevinom o urednom povlačenju, Unija nastoji zaštititi interes 27 država članica i njezinih građana i poduzeća, a države članice trebale bi i same poduzeti mjere pripravnosti. Potrebno je stoga odmah ubrzati pripreme na svim razinama i uzeti u obzir sve moguće ishode.

Povlačenje će na građane, poduzeća i države članice različito utjecati, što će ovisiti o mnogim čimbenicima, među ostalim o tome hoće li na snagu stupiti sporazum o povlačenju, te o budućim odnosima između Unije i Ujedinjene Kraljevine.

Pripravnost znači predviđanje svih mogućih scenarija i procjenu svih relevantnih povezanih rizika, planiranje odgovora i reagiranje na potencijalne ishode. Moraju se poduzeti svi mogući potrebni koraci kako bi se osiguralo da odgovor bude planiran te da dionici i tijela javne vlasti u Uniji što više ublaže rizike. Stoga se svi moramo pripremiti za promjene do kojih će zbog odlaska Ujedinjene Kraljevine neizbježno doći.

Pri definiranju mjera koje će se morati poduzeti, Komisija razlikuje dvije vrste mjera: mjere pripravnosti i planiranje djelovanja u izvanrednim situacijama.

a)Mjere pripravnosti

Mjere pripravnosti mjere su koje će se morati poduzeti zbog povlačenja Ujedinjene Kraljevine, bez obzira na sporazum o povlačenju s Ujedinjenom Kraljevinom.

Na primjer, kad je riječ o gospodarskim subjektima koji sada posluju na temelju dozvola, odobrenja i potvrda koje su izdala tijela Ujedinjene Kraljevine, mjere pripravnosti mogu uključivati podnošenje zahtjeva za dozvole i potvrde u nekoj od 27 država članica kako bi se osigurao neprekinut pristup tržištu EU-a. Države članice mogu razmotriti donošenje mjera za ublažavanje dodatnog administrativnog opterećenja koje će nastati zbog novih mjera granične kontrole i povećanog broja zahtjeva gospodarskih subjekata za dozvole ili potvrde u 27 država članica.

Na razini EU-a, primjer mjera pripravnosti preseljenje je decentraliziranih agencija sa sjedištem u Londonu i preraspodjela zadaća koje obavljaju tijela Ujedinjene Kraljevine na tijela 27 država članica. Te su mjere potrebne bez obzira na sporazum s Ujedinjenom Kraljevinom jer trećim zemljama nije moguće povjeriti obavljanje takvih zadaća Unije niti u njima može biti sjedište tijela Unije.

b)Planiranje djelovanja u izvanrednim situacijama

Iako pravo EU-a ostaje nepromijenjeno, zbog neizvjesnosti postupka pregovora potrebno je razraditi sve scenarije.

Planiranje djelovanja u izvanrednim situacijama obuhvaća predviđanje mjera potrebnih za ublažavanje posljedica povlačenja Ujedinjene Kraljevine iz Unije bez sporazuma o povlačenju, dakle i bez prijelaznog razdoblja, a koje bi se neizbježno pojavile oko datuma povlačenja (30. ožujka 2019.).

Mjere za izvanredne situacije u načelu bi bile privremene sve dok se ne provedu potrebna dugoročna usklađivanja. Mjerama za izvanredne situacije ne mogu se postići isti rezultati kao pri urednom povlačenju dogovorenom sporazumom o povlačenju niti se njima može vratiti na stanje u kojem je Ujedinjena Kraljevina država članica.

Planiranje djelovanja u izvanrednim situacijama za najgori mogući ishod nije znak nepovjerenja u pregovore. Komisija osigurava vrlo važne resurse i ulaže velike napore kako bi postigla dogovor, što nam je i dalje cilj. Međutim, ishod pregovora nije moguće predvidjeti.

Mjere za izvanredne situacije ne bi nužno uključivale zakonodavne mjere na razini EU-a i mogle bi biti u nadležnosti država članica, ovisno o području nadležnosti. Na primjer, u području carina u načelu ne bi bile potrebne izmjene Carinskog zakonika Unije jer on već uključuje propise o trećim zemljama; mjere za izvanredne situacije na nacionalnoj razini mogle bi biti potrebne za rješavanje problema automobilskih kolona koje čekaju na provedbu carinskih formalnosti. U skladu s pravnim okvirom Carinskog zakonika Unije mjere za izvanredne situacije trebalo bi koordinirano razvijati i provoditi.